อยากกินร้านนี้มานานมาก! คือตอนเห็นว่า Wongnai ออกวอชเชอร์ 499++ สำหรับ Lunch set ของ Le Beouf นะ ซื้อทันทีแบบไม่คิดอ่ะ 55555 คือได้ยินชื่อเสียงเรียงนามมานาน ผ่านรีวิวมาหลายตา ว่ามีดีที่ซอสสเต็ก และมีขนม Vacherin อร่อย แต่ราคาแพงลิบลิ่วนะ เลยชะลอโครงการเยี่ยมเยียนไว้แสนนาน

ร้านตั้งอยู่ด้านหน้าของเซอร์วิส อพาร์ทเมนต์ Mayfair Marriot อยู่เยื้องๆซอยหลังสวน 1 ฝั่งขวา ร้านเป็นเรือนกระจก สวย แสงถึงทั้งร้าน นั่งตรงไหนถ่ายรูปอาหารก็สวย รับแสงธรรมชาติเต็มๆ แต่ก็ติดนิดนึงว่าทำไมต้องเอากระดาษมาปูโต๊ะ เพื่อทำให้ทำความสะอาดง่ายแต่ดูโลวพิลึก แล้วยิ่งจดออเดอร์บนกระดาษปูโต๊ะอีก อืม ไฮโซนะ ... แต่เซอร์วิสดี ไม่เถียงๆ พูดจาดี แนะนำอาหารดี มีรอยยิ้มแกมทุกรอบ

มาถึงในส่วนของรายละเอียด Lunch set กันบ้าง 499++ บาทเนี่ย เราจะได้ สลัดวอลนัต เป็นผักกาดแก้ว กับผักอะไรสักอย่างเรียกไม่ค่อยถูก คล้ายๆพวก Turnip อ่ะ แล้วก็วอลนัต คลุกด้วยน้ำสลัดน้ำข้น, Entrecode steak เนื้อไม่เหนียว แอบบางไปนิด ที่โปะอยู่บนซอสเนยสมุนไพร 10 ชนิด ที่หอม ออกเค็มอมเปรี้ยว แต่ก็ไม่มันมากนะ แม้ว่าจะเบสเป็นเนยก็ตาม เสิร์ฟบนจานเหล็กที่ด้านล่างมีเทียน 2 อัน คอยวอร์มอาหารให้อุ่นตลอดเวลา มาพร้อมเฟรนช์ฟรายส์ที่บริกรจะคอยตักเติมให้แบบไม่จำกัด แท่งเรียวๆ ออกกรอบหน่อย แมคโดนัลด์อร่อยกว่าเยอะ เสริมความไฮโซด้วยไวน์ขาว ที่เลือกกลิ่นได้ สารพันผลไม้ดอกไม้ เราเลือกลาเวนเดอร์ สีสวย รสนุ่ม ก่อนจะตบท้ายด้วยไอศกรีมวนิลา 1 สกู๊ปธรรมดาๆ

เนื่องจากว่ามากับสมาชิกที่ไม่ทานเนื้อด้วย เลยลองสั่งปลาแซลมอนกับแกะมาลองดูด้วย ที่นี่แปลก ปลาแซลมอนแพงกว่าแกะ แต่โอเค ชิ้นมันค่อนข้างหนาและใหญ่ มาในความสุกที่กำลังดีทำให้นิ่ม ไม่แข็งกระด้าง แต่ก็ยังติดกลิ่นคาวปลาอยู่ ส่วนเนื้อแกะตัวนี้ถือว่าเลิฟเลย ให้มาสามชิ้น กินเกลี้ยง คือเนื้อมันนุ่มมากอ่ะ ถึงจะสั่งแบบ Medium well ก็เหอะ ถ้าได้มาอีกคงไม่สั่งเนื้อ สั่งแกะดีกว่า อร่อยสุดในบรรดา Main course วันนี้และ

ของหวานห้ามพลาด Vacherin ส่วนตัวเป็นคนชอบกินพาฟโลว่าอยู่แล้ว Vacherin มันเหมือนเพิ่มไอศกรีมโยเกิร์ตเข้ามาอ่ะ โหยอร่อย แล้วเมอแรงเขาก็ทำออกมาได้ดี บางนิดหน่อย กรอบๆ ไม่เหนียวเวลาโดนไอศกรีมละลาย ชนะเลิศ!